ຜູ້ນຳທັງສອງໄດ້ສະແດງຄວາມດີອົກດີໃຈຕໍ່ການຂະຫຍາຍຕົວຂອງສາຍພົວພັນມິຕະພາບອັນເປັນມູນເຊື້ອ ລະຫວ່າງງສອງປະເທດ ໃນເວລາທີ່ຜ່ານມາ ແລະ ສະແດງຄວາມເພິງພໍໃຈ ກ່ຽວກັບຄວາມກ້າວໜ້າ ໃນຫຼາຍຂົງເຂດຂອງການຮ່ວມມື, ພິເສດນັບແຕ່ເວລາສອງປະເທດກາຍເປັນຄູ່ຮ່ວມຍຸດທະສາດໃນປີ 2007 ເປັນຕົ້ນມາ. ຝ່າຍອິນເດຍຢັ້ງຢືນຄືນໃໝ່ວ່າ: ສືບຕໍ່ຖືຫວຽດນາມເປັນເສົາຄ້ຳໜຶ່ງ ໃນນະໂຍບາຍ ມຸ່ງສູ່ທາງທິດຕາເວັນອອກ ຂອງຕົນ. ຫວຽດນາມສືບຕໍ່ສະໜັບສະໜູນນະໂຍບາຍ ມຸ່ງສູ່ທາງທິດຕາເວັນອອກ ຂອງອິນເດຍ ແລະ ສະໜັບສະໜູນອິນເດຍ ມີບົດບາດສຳຄັນຍິ່ງກ່ວາອີກ ໃນບັນດາເວທີປາໃສພາກພື້ນ ແລະ ສາກົນ. ສອງຝ່າຍໄດ້ເອກະພາບກັນຊຸກຍູ້ການແລກປ່ຽນເປັນປະຈຳ ໃນທຸກຂັ້ນ ລວມທັງ ພັກ-ລັດ ວິສາຫະກິດ ການພົວພັນປະຊາຊົນ ເພື່ອແນໃສ່ເພີ່ມທະວີການຮ່ວມມືໃນຫຼາຍຂົງເຂດ; ເພີ່ມທະວີ ແລະເຮັດໃຫ້ການພົວພັນຮ່ວມມືສອງຝ່າຍ ບົນພື້ນຖານການພົວພັນຄູ່ຮ່ວມຍຸດທະສາດ ລະຫວ່າງສອງປະເທດ ຂະຫຍາຍຕົວເລິກເຊິ່ງກວ່າອີກ ເຊິ່ງຈຸດໃຈກາງແມ່ນ ຮ່ວມມືດ້ານການເມືອງ ການປ້ອງກັນຊາດ-ປ້ອງກັນຄວາມສະຫງົບ ເສດຖະກິດ ວິທະຍາສາດ-ເຕັກນິກ ວັດທະນະທຳ ເຊື່ອມຕໍ່ປະຊາຊົນ, ຮ່ວມມືໃນພາກພື້ນ ແລະຮ່ວມມືແບບພະຫຸພາຄີ; ສືບຕໍ່ຊຸກຍູ້ການພົວພັນໃນຂອບການພົວພັນຄູ່ຮ່ວມຍຸດທະສາດ ໃຫ້ແໜ້ນແຟ້ນຍິ່ງຂຶ້ນ, ເປັນຕົ້ນແມ່ນຄະນະກຳມະການລະຫວ່າງລັດຖະບານ, ແລກປ່ຽນຄວາມເຫັນການເມືອງ ແລະສົນທະນາກ່ຽວກັບຍຸດທະສາດ, ສົນທະນາກ່ຽວກັບຄວາມສະຫງົບ ແລະ ບັນດາກົນໄກສົນທະນາອື່ນ ລະຫວ່າງສອງປະເທດ. ສອງຝ່າຍໄດ້ຢືນຢັນວ່າ ຈະປະຕິບັດຂໍ້ຕົກລົງຕ່າງໆໃຫ້ມີປະສິດທິຜົນ ແນໃສ່ເປີດກ້ວາງ ແລະເຮັດໃຫ້ສາຍພົວພັນຮ່ວມມືສອງຝ່າຍເລິກເຊິ່ງກວ່າອີກ.
ສອງຝ່າຍໄດ້ເຫັນດີເປັນເອກະພາບວ່າ ການຮ່ວມມືປ້ອງກັນຊາດ-ປ້ອງກັນຄວາມສະຫງົບ ເປັນເສົາຄ້ຳໜຶ່ງທີ່ສຳຄັນ ຂອງການພົວພັນຄູ່ຮ່ວມຍຸດທະສາດລະຫວ່າງສອງປະເທດ. ສອງຝ່າຍກໍສະແດງຄວາມເພິງພໍໃຈ ກ່ຽວກັບການຮ່ວມມືໃນຂົງເຂດນີ້ ແລະເນັ້ນວ່າ ການລົງນາມບົດບັນທຶກຊ່ວຍຈຳວ່າດ້ວຍວົງເງິນສິນເຊື່ອ ລວມມູນຄ່າ 100 ລ້ານ ໂດລາສະຫະລັດ ທີ່ອິນເດຍໄດ້ສະຫງວນໃຫ້ແກ່ຫວຽດນາມ ຈະສ້າງໂອກາດຮ່ວມມືໃໝ່ຫຼາຍໆໂອກາດອີກ.
ສອງຝ່າຍໄດ້ເປັນເອກະສັນກັນ ຊຸກຍູ້ການພົວພັນຄູ່ຮ່ວມດ້ານເສດຖະກິດ ແລະເພີ່ມທະວີການພົວພັນການຄ້າ ການລົງທຶນ ລະຫວ່າງຂົງເຂດລັກ-ເອກະຊົນຂອງສອງປະເທດ, ລວມທັງສ້າງຕັ້ງບໍລິສັດຮ່ວມທຸລະກິດ. ການນຳສອງຝ່າຍໄດ້ຊົມເຊີຍ ການຂະຫຍາຍຕົວຢ່າງວ່ອງໄວຂອງການພົວພັນການຄ້າສອງຝ່າຍ ໃນເວລາມໍ່ໆມານີ້ ແລະສະເໜີໃຫ້ ບັນດາວິສາຫະກິດເປີດກວ້າງ ແລະເພີ່ມທະວີການແລກປ່ຽນສິນຄ້າທີ່ຫລາກຫລາຍກວ່າອີກ ເພື່ອແນໃສ່ບັນລຸລະດັບຄາດຫມາຍ ຍົກລວມຍອດມູນຄ່າການຄ້າສອງສົ້ນ ຂຶ້ນ 15 ຕື້ໂດລາສະຫະລັດໃນປີ 2020.
ສອງຝ່າຍໄດ້ເປັນເອກະສັນກັນວ່າ ການທ່ອງທ່ຽວ ຕ່ຳແຜ່ນຕັດຫຍິບ ການຢຸກຢາ ແລະ ກະສິກຳ ແມ່ນບັນດາຂົງເຂດສຳຄັນ ທີ່ມີຄວາມສາມາດເຕີບໂຕໄວໃນການຄ້າສອງຝ່າຍ; ແລະເນັ້ນໜັ້ກຄວາມຕ້ອງການເພີ່ມທະວີການຮ່ວມມື ໃນຂົງເຂດຕ່າງໆ ຄື: ເຕັກໂນໂລຢີຂ່າວສານ ວິທະຍາສາດ-ເຕັກນິດ ວິທະຍາສາດຈັກກະວານ ແລະ ອື່ນໆ.
ທ່ານເຈືອງເຕິນຊາງ ປະທານປະເທດຫວຽດນາມໄດ້ສະແດງຄວາມຂອບອົກຂອບໃຈຕໍ່ທ່ານປຣານາບ ມູຄາຈີ ປະທານາທິບໍດີອິນເດຍ ກ່ຽວກັບການຊ່ວຍເຫຼືອຂອງລັດຖະບານອິນເດຍ ໃຫ້ແກ່ຫວຽດນາມ ໂດຍຜ່ານບັນດາໂຄງການຍົກລະດັບຄວາມສາມາດ. ຝ່າຍອິນເດຍກໍ່ໄດ້ແຈ້ງວ່າ ຈະມອບທຶນສຶກສາໃຫ້ນັກສຶກສາຫວຽດນາມ 20 ຄົນ ເພື່ອເຂົ້າຮ່ວມຮຽນພາກໜຶ່ງ (1 term) ຢູ່ມະຫາວີທະຍາໄລແຫ່ງໜຶ່ງຂອງອິນເດຍ ໃນຂອບໂຄງການຮ່ວມມືໃໝ່ທີ່ມີຊື່ວ່າ “ການເຊື່ອມຕໍ່ອິນເດຍ”...
ສອງຝ່າຍກໍ່ໄດ້ແລກປ່ຽນທັດສະນະກ່ຽວກັບບັນດາບັນຫາພາກພື້ນ ແລະສາກົນ ທີ່ທັງສອງຝ່າຍຕ່າງກໍສົນໃຈ; ສອງຝ່າຍຕີລາຄາສູງການຮ່ວມມື ແລະປະສານສົມທົບລະຫວ່າງສອງປະເທດ ໃນບັນດາເວທີປາໄສພາກພື້ນແລະສາກົນ, ເປັນເອກະສັນກັນໃນການເປີດກ້ວາງການຮ່ວມມື, ເປັນຕົ້ນແມ່ນຢູ່ອາຊຽນ, ເວທີປາໄສຄວາມປອດໄພພາກພື້ນ (ARF), ກອງປະຊຸມລັດຖະມົນຕີປ້ອງກັນປະເທດອາຊຽນເປີດກວ້າງ (ADMM Plus), ກອງປະຊຸມຂັ້ນສຸດຍອດອາຊີຕາເວັນອອກ (EAS), ສະຫະປະຊາຊາດ ແລະຂະບວນການບໍ່ເຂົ້າຮ່ວມກຸ່ມ,…; ສູ້ຊົນເພື່ອສັນຕິພາບ ສະຖຽນລະພາບ ແລະ ວັດທະນາຖາວອນຢູ່ພາກພື້ນ ແລະ ໃນໂລກ...
ສອງຝ່າຍເວົ້າຢ້ຳເຖິງຄວາມປາຖະໜາ ແລະ ຄວາມຕັດສິນໃຈຮ່ວມມືນຳກັນ ແນໃສ່ຮັກສາສັນຕິພາບ ສະຖຽນລະພາບ ຄວາມເຕີບໂຕ ແລະ ວັດທະນາຖາວອນ ຢູ່ທະວີບອາຊີ; ສອງຝ່າຍເປັນເອກະພາບກັນໃຫ້ທັດສະນະວ່າ ເສລີພາບໃນການເດີນທະເລຢູ່ທະເລຕາເວັນອອກ ບໍ່ອາດຖືກຂັດຂວາງ ແລະ ຮຽກຮ້ອງຝ່າຍຕ່າງໆ ທີ່ກ່ຽວຂ້ອງຕ້ອງມີຄວາມອົດທົນອົດກັ້ນ, ບໍ່ນາບຂູ່ກັນຫຼືໃຊ້ກຳລັງອາວຸດຕໍ່ກັນ, ແລະແກ້ໄຂຂໍ້ຂັດແຍ່ງໂດຍສັນຕິວິທີ ໃຫ້ສອດຄ່ອງກັບບັນດາຫຼັກການຂອງກົດໝາຍສາກົນ ທີ່ໄດ້ຮັບຮອງຈາກໂລກ ລວມມີອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982 (UNCLOS); ສອງຝ່າຍຊົມເຊີຍຄຳໝັ້ນສັນຍາລວມຂອງບັນດາຝ່າຍທີ່ກ່ຽວຂ້ອງໃນການເຄົາລົບນັບຖື ແລະປະຕິບັດ DOC, ກ້າວໄປເຖິງ ອະນຸມັດຜ່ານ COC ບົນພື້ນຖານຄວາມເຫັນດີເຫັນພ້ອມກັນ. ສອງຝ່າຍຮຽກຮ້ອງການຮ່ວມມືຮັບປະກັນຄວາມປອດໄພໃນການເດີນທະເລ ແລະຕໍ່ສູ້ຕ້ານໂຈນທະເລ, ຮ່ວມມືໃນການເຄື່ອນໄຫວຊອກຫາ ຊ່ວຍກູ້ອຸບັດໄພ ແລະຜູ້ປະສົບໄພໃນທະເລ.
ທ່ານຫງວຽນຟູຈ້ອງ ເລຂາທິການໃຫຍ່ພັກກອມມູນິດຫວຽດນາມ
ຕ້ອນຮັບທ່ານປະທານາທິບໍດີ ປຣານາບ ມູຄາຈີ (ພາບ: TTXVN)
ໂດຍການເປັນສັກຂີພະຍານຂອງທ່ານປະທານປະເທດເຈືອງເຕີນຊາງ ແລະ ທ່ານປະທານາທິບໍດີ ປຣານາບ ມູຄາຈີ, ສອງຝ່າຍໄດ້ລົງນາມໃນເອກະສານຕ່າງໆເຊັ່ນ: (1) ສັນຍາລະຫວ່າງລັດຖະບານແຫ່ງ ສສ ຫວຽດນາມ ແລະລັດຖະບານແຫ່ງ ສ.ອິນເດຍ ວ່າດ້ວຍການຮ່ວມມື ແລະຊ່ວຍເຫຼືອຊຶ່ງກັນແລະກັນໃນບັນດາບັນຫາກ່ຽວກັບການກວດແລະເກັບພາສີສຸລະກາກອນ; (2) ສັນຍາກ່ຽວກັບສິນເຊື່ອໂດລາສະຫະລັດ ລະຫວ່າງລັດຖະບານແຫ່ງ ສສ ຫວຽດນາມ ແລະທະນາຄານຂາອອກຂາເຂົ້າອິນເດຍ; (3) ບົດບັນທຶກຊ່ວຍຈຳ ລະຫວ່າງກະຊວງກະສິກຳແລະພັດທະນາຊົນນະບົດຫວຽດນາມ ແລະ ກະຊວງກະສິກຳອິນເດຍ ວ່າດ້ວຍການຮ່ວມມືທາງດ້ານສັດຕະວະແພດ; (4) ບົດບັນທຶກຊ່ວຍຈຳ ລະຫວ່າງກະຊວງກະສິກຳແລະພັດທະນາຊົນນະບົດຫວຽດນາມ ແລະ ກະຊວງກະສິກຳອິນເດຍ ວ່າດ້ວຍການສ້າງຕັ້ງຟາມລ້ຽງປາ ບາຊາ ຢູ່ອິນເດຍ; (5) ສານສະແດງຄວາມມຸ່ງໝາຍ ລະຫວ່າງກຸ່ມບໍລິສັດນ້ຳມັນອາຍແກ໊ສຫວຽດນາມ PETROVIETNAM ແລະສະຫະບໍລິສັດນ້ຳມັນອາຍແກ໊ສອິນເດຍ ONGC Videsh; (6) ບົດບັນທຶກຊ່ວຍຈຳ ກ່ຽວກັບການຮ່ວມມື ແລະພ້ອມກັນຊຸກຍູ້ການບໍລິການດ້ານການເດີນອາກາດໂດຍກົງ ລະຫວ່າງ Vietnam Airlines ແລະ ບໍລິສັດການບິນ Jet Airways ອິນເດຍ; (7) ຂໍ້ຕົກລົງວ່າດ້ວຍການຮ່ວມມືດ້ານວຽກງານຊາວໜຸ່ມ ລະຫວ່າງຄະນະຊາດໜຸ່ມກອມມູນິດໂຮ່ຈີມິນ ແລະກະຊວງພັດທະນາຄວາມສາມາດດ້ານວິຊາຊ່າງ, ວິສາຫະກິດ, ຊາວໜຸ່ມ ແລະການກິລາອິນເດຍ ໄລຍະປີ 2014 - 2017.
ໃນການຢ້ຽມຢາມຫວຽດນາມຢ່າງເປັນທາງການຄັ້ງນີ້, ທ່ານປຣານາບ ມູຄາຈີ ປະທານາທິບໍດີອິນເດຍ ໄດ້ເຂົ້າໄວ້ອາໄລອະນຸສາວະລີຫໍສົບຂອງທ່ານປະທານ ໂຮ່ຈີມີນ ແລະ ວາງພວງມາລາຢູ່ທີ່ອະນຸສາວະລີ ບັນດານັກຮົບວິລະຊົນຜູ້ເສຍສະຫຼະຊີວິດເພື່ອຊາດ. ທ່ານປະທານ ເຈືອງເຕິນຊາງ ແລະທ່ານປະທານາທິບໍດີ ປຣານາບ ມູຄາຈີ ໄດ້ໃຫ້ກຽດເຂົ້າຮ່ວມພິທີເປີດນຳໃຊ້ ສູນຄົ້ນຄ້ວາອິນເດຍ ຢູ່ທີ່ສະຖາບັນການເມືອງແຫ່ງຊາດ ໂຮ່ຈີມີນ. ທ່ານປະທານາທິບໍດີ ປຣານາບ ມູຄາຈີ ໄດ້ໄປຢ້ຽມຢາມນະຄອນໂຮ່ຈີມິນ ແຕ່ວັນທີ່ 16 ຫາ 17 ກັນຍາ 2014.
ທ່ານປະທານາທິບໍດີ ປຣານາບ ມູຄາຈີ ໄດ້ເອົາຕົ້ນໂພໜຶ່ງຕົ້ນຈາກພຸດທະຄະຍາ ມາມອບໃຫ້ທ່ານປະທານປະເທດ ເຈືອງເຕິນຊາງ ເພື່ອປູກເປັນທີ່ລະນຶກຢູ່ທີ່ສຳນັກງານປະທານປະເທດ. ຕົ້ນໂພຕົ້ນນີ້ເປັນສັນຍະລັກໃຫ້ແກ່ມູນມໍລະດົກສາດສະໜາພຸດ ລວມຂອງສອງປະເທດ. ທ່ານເຈືອງເຕິນຊາງໄດ້ສະແດງ ຄວາມຂອບອົກຂອບໃຈຢ່າງຈິງໃຈຕໍ່ທ່ານປະທານາທິບໍດີ ປຣານາບ ມູຄາຈີ ..../.
ສັງລວມໂດຍ: ແຂງງວຽນ